«Адыгэ лъэпкъым и блэкIа гуащIэр»
Апхуэдэ фIэщыгъэщ игъуэтар бжыгъэ мащIэкIэ Котляровхэ я тедзапIэм къыщыдэкIа Пожидаев Василий и тхылъым. Ар щыщщ къыдэкIыгъуэм пэублэ хуэхъуа «Прикавказские анты и Киевская династия» лэжьыгъэм. «Сэ мураду сиIащ мы лъэпкъым (адыгэхэм) пасэрей тхыдэжьым щегъэжьауэ нобэр къыздэсым къызэринэкIа блэкIа гуащIэм щыгъуазэ фысщIыну», — щыжеIэ абы Пожидаевым.
ТХЫЛЪЫМ гъуэгу зэригъуэта щIыкIэм щыгъуазэ дещI тедзапIэм и редактор нэхъыщхьэ Котляров Виктор:
— Пожидаев Василий Павел и къуэр (1879-1965) — кавказыдж цIэрыIуэщ. Абы и Iэдакъэ къыщIэкIащ «Горцы Северного Кавказа», «Хозяйственный быт Кабарды» тхыгъэхэр. Ди жагъуэ зэрыхъущи, ди республикэм ис лъэпкъ пэрытхэм ятеухуауэ абы и лэжьыгъэхэр нобэр къыздэсым дунейм къытехьакъым. Абыхэм ящыщщ, псалъэм папщIэ, «Из истории коневодства в Кабарде», «Кавказская тамга и славянская глаголица», «Сказания и песни адыгейских гегуаков (певцов-поэтов) по книге Ш. Б. Ногмова «История адыгейского народа», «Прикавказские анты и Киевская династия» жыхуиIэхэр.
1940 гъэм иуха иужьрей лэжьыгъэр зэманыфIкIэ Iэрытхыу зекIуэу щытащ. Абы щхьэусыгъуэ хуэхъуари IупщIщ: тхакIуэм и гупсысэхэр лъэхъэнэм щыпхыкI Iуэху еплъыкIэм техуэртэкъым. Псом хуэмыдэу, адыгэхэм урысей тхыдэм щаубыд увыпIэм теухуауэ жиIэхэр.
Мис а лэжьыгъэ гъэщIэгъуэным щыщ зы пычыгъуэ: «Пасэрей адыгэпщхэмрэ уэркъхэмрэ ямыIэнкIэ Iэмал имыIэу лъэпкъ дамыгъэ (герб) зэрахьэу щытащ. Апхуэдэ дыдэ пщы дамыгъэ дыщрохьэлIэ урыс (киев) джыназхэм я ахъшэхэм тегъэуауэ: Старый Владимир, Святополк Езанэ, Мудрый Ярослав, Мономах Владимир, уеблэмэ, Суздальский Владимир, пщы Владимир Большое Гнездо (XIII лIэщIыгъуэм ипэ) сымэ я деж. Ар хуозэ зи гугъу тщIыхэр Приазовская Русь жыхуаIэ щIыналъэм къызэрыхэкIрэ илъэс 400 хуэдиз щрикъуам».
«Прикавказские анты и Киевская династия» тхыгъэм тедзапIэм къыбгъэдэкIыу пэублэ псалъэ дэщIыгъущ. Тхылъым гуэдзэн хуэхъуащ Пожидаев Василий и лэжьыгъэ «Горцы Северного Кавказа» (1926) тхылъым щыщу «Кабардинцы», «Коневодство» Iыхьэхэр.
ЧЭРИМ Марианнэ.
